Lakimieheen kannattaa olla yhteydessä heti, kun epäilee virhettä. Yleinen harhaluulo on, että kiinteistön kaupassa myyjä olisi vastuussa viisi vuotta kaupasta riippumatta siitä, milloin virhe on havaittu. Ostaja ei kuitenkaan saa vedota virheeseen, ellei hän ilmoita siitä ja siihen perustuvista vaatimuksistaan myyjälle kohtuullisessa ajassa siitä, kun havaitsi virheen. Oikeuskäytännössä kohtuullinen aika on saattanut olla vain 3–4 kuukautta siitä, kun ostaja on havainnut virheen tai voinut sen havaita. Asuntokauppalain mukainen takaraja reklamoimiselle käytetyn asunnon kaupassa on pääsääntöisesti kaksi vuotta. Kiinteistöjen kauppaa säätelevän maakaaren mukainen takaraja reklamoimiselle on viisi vuotta.